EELNÕU
Riigikogu otsus
[bookmark: _Hlk214300188]Ettepaneku tegemine Vabariigi Valitsusele töötada välja meetmed laste ja noorte vaimse tervise abi kättesaadavuse parandamiseks ning lapsevanemate toetamiseks nutiseadmete ja sotsiaalmeedia kasutuse piiramisel

Riigikogu kodu- ja töökorra seaduse § 154 lõike 1 alusel Riigikogu otsustab:

Teha Vabariigi Valitsusele ettepanek töötada välja tegevuskava laste ja noorte vaimse tervise abi kättesaadavuse parandamiseks ning lapsevanematele praktilise toe pakkumiseks laste digiseadmete ja sotsiaalmeedia kasutuse piiramisel.

Tegevuskavas tuleb ette näha järgmised tegevused:

1. töötada välja laste ja noorte vaimse tervise teenuste rahastamismudel ning vaadata üle Tervisekassa hinnakiri, et teenuste rahastus arvestaks tegelikku töömahtu, sealhulgas esmavastuvõttude, korduvvastuvõttude, perenõustamise, võrgustikutöö ja dokumenteerimise ajakulu;
2. suurendada lastepsühhiaatrilise ja muu laste vaimse tervise abi mahtu, et see oleks kättesaadav ka enne kriitilise seisundi või erakorralise abi vajaduse tekkimist, sealhulgas autismispektri häirega, aktiivsus- ja tähelepanuhäirega, ärevuse, depressiooni, käitumisraskuste ja sotsiaalsete probleemidega lastele;
3. laiendada laste ja noorte vaimse tervise ambulatoorset abi ning paranda piirkondlike ravivõimalusi, sealhulgas  suurendada Põhja-Eesti piirkonnas lastepsühhiaatrilise abi kättesaadavust;
4. hinnata 2027. aastal rakenduva rehabilitatsiooniteenuste reformi üleminekuriske ning mõelda läbi laste ja perede patsienditeekond, et pikaajalist tuge vajavad lapsed ei jääks reformi käigus abita;
5. luua lapsevanematele suunatud üleriigiline praktiline nõuandeliin või tugitelefon, kust saab abi laste nutiseadmete, arvutite, televiisorite, mängukeskkondade, voogedastusplatvormide ja sotsiaalmeediakontode turvaseadete ning kasutuspiirangute seadmisel;
6. koostada veebipõhised juhendmaterjalid, mis annavad lapsevanematele selged ja seadmete kaupa kasutatavad juhised kahjuliku veebisisu piiramiseks ning lapse vanusest ja arengust lähtuvate ekraaniaja ja sotsiaalmeedia kasutuse ajaliste piirangute seadmiseks;
7. juhendada perearste, õpetajaid, lastekaitsetöötajaid, koolipsühholooge ja teisi lastega töötavaid spetsialiste, et nad oskaksid lapsevanemaid laste digiseadmete ja sotsiaalmeedia kasutuse piiramisel praktiliselt toetada.

Valitsusel tuleks Riigikogule hiljemalt kahe kuu jooksul pärast käesoleva otsuse vastuvõtmist esitada tegevuskava eelpool nimetatud ülesannete täitmiseks ning seejärel kord kuue kuu jooksul ülevaade nende täitmisest kavandatud meetmete, nende maksumuse, rahastusallikate, vastutavate asutuste ja rakendamise ajakava lõikes.

